මේ වනවිට කොටි ත‍්‍රස්තවාදීන් විසින් මෙම පාරේ යම් තැනක බිම් බෝම්බයක් අටවාගෙන අප ගමන් කළ රථ පෙළ ඉලක්ක කරගෙන සිටිනා බව අපි කිසිවෙකුත් නොදැන සිටියෙමු. කෙසේ වෙතත් ති‍්‍රකුණාමලයේ ප‍්‍රධානතම හමුදා කඳවුරේ සංඥා සෙබළුන් පැය 24 පුරා ඇහුම්කන් දෙමින් සිටින කොටි සංඥා ජාලය සැනෙකින් කි‍්‍රයාත්මක විය. දෙමළ භාෂාවෙන් පණිඩුඩ හුවමාරුව ඇරඹිණ. ප‍්‍රදේශයේ අණදෙන බි‍්‍රගේඩියර්වරයා ද ක්‍ෂණයකින්ම සංඥා මැදිරියට පැමිණ පණිවුඩ හුවමාරුවට සවන් දෙන ලදී. එම ක්‍ෂණික පණිවුඩවලින් අප රථ පෙළ ඉතා සුළු මොහොතකින් සතුරු බිම් බෝම්බයක ඉලක්කයවී ඇති බව වැටහුණ ද එම පණිවුඩය අප රථ පෙළට ලබාදීමට ක‍්‍රමයක් නොවීය. අපගේ රථය අතර පැවතියේ එතරම් ප‍්‍රබල සංඥා හුවමාරු පද්ධතියක් නොවේ. නමුත් ප‍්‍රධාන කඳවුරේ සිට නිලාවේලි පාලමට පණිවුඩය දීමට හැකි වුවද එම පණිවුඩය අප රථ පෙළට දැන්වීමට ඔවුන්ට එම අවස්ථාවේ අණු ඛණ්ඩය සඳහා වාහනයක් සහ කාලය නොතිබිණ. කෙසේ වෙතත් අසලින් ගමන් ගත් යතුරුපැදියක් බලෙන්ම ලබාගත් සෙබළෙකු ඉතා වේගයෙන් අප වෙත ඉගිල ආවද එය ප‍්‍රමාණවත් නොවීය.